OpenLLM-France/wikimedia huggingface dataset:
# Katekiz historik/Kenta Gévren - VIII Gentel

| ◄ VII Gentel. Eûz a Gévrédigez Doué gand ann Israélited. | VIII Gentel. Eûz ann Idolatri. | IX Gentel. Eûz a Zavid hag eûz ar Mesî. ► |
Doué na oa mui anavézet nag azeulet néméd é-touez ann Israélited, hag ann Idolatri a réné é-touez ar brôadou all. Ann dûd n’en em rôent néméd d’hô c’horf ha na lékéand hô fréder nag enn hô éné nag é Doué, spéred glân, krouer ann énv hag ann douar. Aoza a réand eunn niver brâz a zouéed, da béré é rôent anôiou dishénvel hervez ar brôiou, hag é tianévellend diwar hô fenn kant-ha-kant sorc’hen lû. Hô skeûdenna a réant, lôd ével goazed, lôd all ével merc’hed a hanvend douéézed : ôber a réand anézhô idolou koad, méan, aour pé arc’hant, hag éc’h azeûlent ôbériou hô daouarn, ô sével ilizou hag aoteriou d’ézhô, hag oc’h ôber sakrifisou évit-hô. Dré gément-sé ar C’hrésianed hag ar Romaned a azeulé Jupiter, a lavarend a ioa ar brasa eûz ann douéed ; Junon, a rôend da c’hrég d’ézhan ; Mars, Vénuz, Bakuz ha kalz ré all. Dré gément-sé, enn Éjipt éc’h azeûlend Iziz dindân skeûden eur vaouez gand eur penn bioc’h, hag anévaled all kenn dizoaré hag hé-man. Ann diaoul hô zouellé enn doaré-zé, évit lakaad hé azeûli dindân ann hanôiou zé, hag hô lakaad da ôber a bép seurt gwallou war zigarez kréden : rag hô gouéliou né oant néméd gadélez ha diroll. Ann Idolatred-zé eo a c’halved Jentiled pé Paganed. Ann Israelited a heûliaz hô gwall skouér. Bé véach ma kuitajond Doué évid ann Idolou, Doué hô lézaz da gouéza étré daouarn hô énébourien, péré hô dalc’haz é sklavérez ; ha bé véach ma tristrôjond d’ézhan, é réaz sével enn hô douez tûd dibaod évid hô dieûbi.
Goulenn. Hag ar gwir Zoué né oa-hén anavézet némét gand ann Israélited. Lavar. Nann, né oa mui némét-hô a gément hen anavézé. G. Pétrâ éta, a azeûlé ar boblou all. L. Idolou a réand enn eunn doare farsuz. G. Pétrâ a skeûdenné ann Idolou-ze. L. Goazed, merc’hed, loéned, a hanvend douéed, ha douêézed. G. Pénaoz ec’h énorend hi anézhô. L. Oc’h hô fidi hag oc’h ôber sakrifisou d’ézhô. G. A bétrâ é teûé ann dallentez-zé. L. Dré m’hô doa ankounac’héed hô c'hrouer. G. Pénaoz hô doa-hi hé ankounac’héet. L. O prédéria hô c’horf hép-kén. G. Piou hô dalc’hé er fazi-zé. L. Ann diaoul, a lékéa hé azeûli dindân hanô ann douéed faoz, G. Pétrâ a zigasaz ann Idolatri. L. Dougen a réaz ann dûd da bép seurt gwall. G. Pénaoz éc’h hanveur c’hoaz ann Idolatred. L. Hô henvel a réeur ivé Jentiled pé Paganed.
# Katekiz historik/Kenta Gévren - IV Gentel

| ◄ III Gentel. Eûz al Livaden hag eûz al Lézen natur. | IV Gentel. Eûz a Abraham hag eûz ann Tadou-brâz all. | V Gentel. Eûz a Sklavérez ann Éjipt hag eûz ar Bask. ► |
Ar gwir feiz hag al lézen natur en em viraz é-touez tûd-santel-bennâg, peûrgedged eûz a wenn Sem. Abraham unan anézhô a oé dilennet gand Doué évid ôber kévrédigez gant-han. Gourc’hémenni a réaz d’ézhan kuitaad hé vrô hag é rôaz hé c’hér d’ézhan pénaoz hen lakajé da dâd da eur bobl diniver, é rôjé d’ar bobl-zé douar Kanaan, hag é binigjé enn hé wenn ann holl boblou eûz ann douar ; ar péz a verké pénaoz é teûjé eûz hé wenn Salver ar béd. Abraham a grédaz é geriou Doué, péhini a c’hourc’hémennaz d’ézhan ann trouc’h-kîk, évid arouéz eûz hé gévrédigez, hag é rôaz d’ézhan eur mab hanvet Izaak. Doué évid arnodi feiz Abraham, a c’hourc’hémennaz d’ézhan laza ar mab kér-zé ; hôgen derc’hel a réaz hé vréac’h pa édô daré d’hé laza. Izaak a oé tâd da Jakob, hanved ivé Israel, péhini en dévoé daouzék vab, é-touez péré Lévi, Juda, Jozef, ha Benjamin. Ar ré-man eo ann daouzék Tadou-brâz, tadou ann daouzék breûriez peré a réa holl bobl Israel. Gervel a réeur ivé tadou-brâz ann holl zent péré, hô deûz béved dindân al lézen natur.
Goulenn. Péléac’h en em viraz al lézen natur goudé al livaden. Lavar. É gwenn Sem. G. Piou eo ann hini gant péhini é réaz Doué kévrédigez. L. Abraham. G. Pétrâ a c’hourc’hémennaz d’ézhan. L. Kuitaad hé dûd hag hé vrô. G. Pétrâ a ziouganaz d’ézhan. L. É lakajé da zond anézhan eur bobl vrâz. G. Pétrâ a ziouganaz c’hoaz d’ézhan. L. É rojé d’ézhan douar Kanaan. G. Pétrâ a ziouganaz d’ézhan brasoc’h c’hoaz. L. É binigjé enn hé wenn ann holl boblou eûz ann douar. G Pétrâ a arouézé kément-se L. É teûjé Salver ar béd eûz a wenn Abraham. G. Pétrâ é oé ann arouéz eûz a gévrédigez Doué gand Abraham L. Ann trouc’h-kik (pé ann trô-drouc’h). G. Piou a oé mâb da Abraham. L. Izaak. G. Pérâg é fellaz d’ézhan hé laza. L. Évit senti ouc’h Doué. G. Pérâg en doé Doué hé c’hourc’hémenned d’ézhan. L. Évid arnodi hé feiz. G. Pétrâ é oé Jakob. L. Mâb Izaak. G. Pé hanô all en doé Jakob. L. Hanved é oé ivé Israel. G. Péd mâb en doé-hén. L. Daouzég en doé. G. pénaoz éc’h hanveur anézhô. L. Ann Tadou-brâz.
# Katekiz historik/Kenta Gévren - VI Gentel

| ◄ V Gentel. Eûz a Sklavérez ann Éjipt hag eûz ar Bask. | VI Gentel. Eûz ann Ergerz enn distrô hag eûz al Lézen skrivet. | VII Gentel. Eûz a Gévrédigez Doué gand ann Israélited. ► |
Doué ô véza dieûbed ann Israélited eûz a sklavérez ann Éjipt, hô c’hasaz é douar Kanaan, hervez ar gér en doa rôed d’hô zadou. Burzudou brâz a réaz enn Ergerz-zé. Hô lakaad a réaz da dreûzi ar môr rûz hép glibia hô zreid, évid hô diwalloud diouc’h Faraon péhini a rédé war hô lerc’h. Hô c’hâs a réaz dré eunn distrô brâz, é péléac’h é vagaz anézhô é-pâd daougent vloaz, gand ar mân a lékéa da gouéza eûz ann énv : lakaad a réaz ivé dilammoud dour eûz a eur roc’h évit-hô. É penn kenta ann Ergerz éc’h arrujont war ménez Sinai, é péléac’h Doué a rôaz d’ézhô hé lézen, ann hanter-kantved dervez goudé ar Pask. Gwéloud a réjond ar ménez entaned holl ha gôlôet gand eur goabren stank, eûz a béhini é tilammé luc’hed, kurunou hag eunn trouz hénvel ouc’h trompilou, hag é klevjond eur vouéz a lavaraz : mé eo ann Aotrou da Zoué, péhini en deûz da denned eûz a sklavérez ann Éjipt. i.N’az pézô kéd douéou all dira-z-oun. Na rî kéd a idol na skeûden é-béd évid hé azeûli. 2. Na géméri kéd hanô ann Aotrou da Zoué enn-aner. 3. Na ankounac’ha két lida dervez ar sabbat, da lavaroud eo, paouez ar seizved dervez. 4. Énor da dâd ha da vamm, évit ma vévi pell-amzer enn douar gwéstlet. 5. Na lazi két. 6. Na gouézi kéd é avoultriez. 7. Na laéri két. 8. Na zougi kéd a desténi é-gaou a-énep da nesa. 9. Na c’hoantai két grék da nesa. 10. Na c’hoantai két madou da nesa. Doué a rôaz ann dég gourc’hémenn-zé skrived war ziou daolen méan. Na ioa war-n-ézhô tôst-da-vâd néméd al lézen natur : ha Doué a fellaz d’ézhan hé rei dré skrîd, dré ma teûed d’hé ankounac’haat, kémend é oa brâz drougiez ann dûd.
Goulenn. Péléac’h éz éaz ann Israélited goudé ma oand éad er-méaz eûz ann Éjipt. Lavar É douar
Kanaan é-léac’h m’hô c’hasaz Doué. G. Pérâg é kasaz-hén anézhô dî. L. Évit sévéni hé c’hér. G. Pénaoz é trémeojont-hi ar môr rûz. L. Doué a réaz évit-hô eunn hent séac’h é-kreiz ann dour. G. Dré béléac’h é trémenjont-hi goudé. L. Dré eunn distrô brâz. G. Gant pétrâ é vévjont hi énô. L. Gand ar mân a gasé Doué d’ézhô eûz ann énv. G. ' Pa zeûjond da ziouéri dour, péléac’h éz éjont-hi d’hé glask. L. Doué hel lékéaz da zilammoud eûz a eur roc’h. G. Peûr é rôaz Doué hé lézen d’ézhô. L., Ann hanter-kantved dervez goudé ma oand deûed er-méaz eûz ann Éjipt. G. É pé léac’h. L. War ménez Sinai. G. Pénaoz é véljont-hi ar ménez. L. Entaned holl, gant kurunou ha luc’hédennou. G. Livitid ar gourc’hémennou a rôaz Doué d’ézhô. L. Mé eo ann Aotrou da Zoué, etc. 1. N’az pézô kéd douéou all, etc. G. Livirid ann eil. L. 2. Na géméri kéd hanô ann Aotrou, etc. G. Livirid ann trédé (ann diskibl a dlé lavaroud dindân évor ar gourc’hemennou, penn-da-benn, ével ma émind diaraok) G. Ha skrived é oé ann dég gourc’hémenn-zé. L. Ia, war ziou daolen méan. G. Ha gourc’hémennou nevez oant. L Nann, al lézen natur oa.
# Katekiz historik/Eil Gévren - XX Gentel

| ◄ XIX Gentel. Eûz ann trî Gourc’hémenn all eûz ann Iliz. | XX Gentel. Eûz ar Zakramanchou. | XXI Gentel. Eûz ar Vadisiant. ► |
Na hellomp két peûr-zerc’hel gourc’hémennou Doué dré hon ners hon-unan ; réd eo d’é-omp kaoud ar c’hrâs ; hag hé rei a ra d'é-omp peûr-vuia dré arouésiou splann, a c’halvomp Sakramanchou. Evel-sé er vadisiant, pa zeû ann dour da walc’hi ar c’horf enn-diavéaz, é teû ivé ar c’hrâs da c’hlana ann éné enn-diabarz. Piou-bennâg en deûz digéméret eur Sakramant gant feiz ha gand ar reisiou all a zo réd, a zô sûr, kémend ha ma helleur béza sûr er vuez-man, pénaoz en deûz grâs Doué, péhini eo ar brasa eûz ann holl vadou. Jézuz-Krist eo en deûz gréad ann holl Zakramanchou, évit rei da bép-hini ac’hanomp dellézou hé wâd hag hé varô, ha gréad en deûz Sakramanchou évid ann holl ézommou eûz ar vuez spéréduz. Ar Vadisiant hol laka da zond enn-hi, ha da véza ganed a nevez dré ann dour ha dré ar Spéred-Santel ; ar Gouzoumen hol laka da griski ha da grévaat ; Sakramant ann Aoter hor mâg ; ar Binijen a baré ar c’hlénvéjou spéréduz ; ann Nouen hor c’hréva enn hon trémenvan ; ann Urs a rô d’ann Iliz béleien évid hé servicha ; ar Briédélez a rô d’ézhi gwisien évid hé lakaad da badout kémend hag ar béd. Chétu ar seiz Sakramant.
Goulenn. Pétrâ eo ar Zakramanchou. L. Arouésiou splann int eûz a c’hrâs Doué. G. Hag ar c’hrâs a zô réd d’é-omp. L. Ia, héb ar c’hrâs na hellomb ôber nétrâ a vâd. G. Eur mâd brâz eo éta digéméroud ervâd ar Zakramanchou. L. Ar brasa mâd eo eûz ar béd-man. G. Piou en deûz gréad ar Zakramanchou. L. Hon Aotrou Jézuz-Krist. G. Pérâg en deûz-hén hô gréat. L. Évit rei d’é-omp dellézou hé wad. G. Péd Sakramant zô. L. Seiz. G. Livirit-hô. L. Ar Vadisiant, ar Gouzoumen, Sakramant ann Aoter, ar Binijen, ann Nouen, ann Urs hag ar Briédélez.
# Katekiz historik/Eil Gévren - X Gentel

| ◄ IX Gentel. Eûz a Zistol ar béc’héjou. | X Gentel. Eûz ann Dazorc’hidigez hag eûz ar Vuez peur-baduz. | XI Gentel. Eûz a Béden ann Aotrou. ► |
Na dléomp két servicha Doué, war c'héd da véza euruz er vuez-man, é péhini aliez ann dûd fall a zô enn eûr-vâd, hag ann dûd vâd enn enkrez. Goudé ar marô éma hon holl c’héd. Kridi a réomp pénaoz hon énéou na varv két, ha pénaoz hor c’horfou hô-unan, goudé béza bét breinet ha skignet, a vézô eunn deiz da zont lékéat enn hô slad kenta gand ann holl-c’halloud eûz a Zoué, hag unanet adarré gand hon énéou héb béza mui rannet diout-hô ; kément-sé eo a c'halvomp Dazorc’hidigez ar c’hik. Enn deiz divéza ar ré-varô a zazorc’hô évit mond d’ar varn gand hô c’horfou hô-unan ; ar Vuez peûr-baduz a vézô gôbr ar ré-vâd, ar marô peûr-baduz a vézô poan ar ré-fall. Ar Vuez peûr-baduz a zô hévélébékéet er Skritur oud eur banvez pé oud eunn eûreûd évid diskouéza al lévénez anézhi : Rouantélez eo hanvet ivé, évid diskouéza pénaoz ar Zent a zô kalz eurusoc’h enn Énv, égét né d-eo ar rouéed war ann douar. Ann hanô a Baradoz â zô da lavaroût eul liors dudiuz. Hôgen gwîr eurusded ar Zent eo gwelout splann Doué, péhini eo ar c’haerded hag ar vadélez dreist-holl. Enn-énep ar ré-zaonet a zô enn ifern, péhini eo eur prizoun eûzuz, eul léac’h ténval é péhini ind devet gand eunn tan ha na vougô két, ha skrignet gand eur prénv ha na varvô két, da lavaroud eo, gand ar vroudou eûz hô c'houstians. Énô éma al lénvou hag ar skrignou dent, da lavaroud eo, ann doan, ar mantr hag ar gounnar.
Goulenn. Hag er béd-man eo é tléomp géda béza euruz. Lavar. Nann ; goudé ar marô hép-kén eo. G. Hon énéou hag hî a varv ivé gand hor c’horfou. L. Nann, na hellont két mervel. G. Hor c’horfou hag hî a varv évit bikenn. L. Nann, hôgen bétég ânn Dazorc’hidigez hép-kén. G. Pénaoz é c’hoarvézô ann Dazorc’hidigez. L. Ar ré-varô holl a géméro adarre ann hevélep korfou hô doa pa oant béô, évit béza kaset da varn Doué. G. Pétrâ a zeûint-hi goudé ar varn. L. Divez ar ré vâd a vézô ar Vuez peûr-baduz. G. Na divez ar ré-fall. L. Ar marô peûr-baduz. G. Pétrâ eo ar Vuéz peûr-baduz. L. Ann éhan eo ha lévénez ar Baradoz. G. Pétrâ eo rouanlélez ânn Énvou. L. Ann hévélép trâ eo. G. Pétrâ eo eurusded ar Zent. L. Gwélout Doué eo. G. Pétrâ eo ar marô peûr-baduz. L. Enkrez ann ifern eo. G. Pétrâ eo hé boaniou. L. Ann dévalien, ann tân, broudou ar goustians.
# Katekiz historik/Kenta Gévren - III Gentel

| ◄ II Gentel. Eûz a Béc’hed ar c’henta dén. | III Gentel. Eûz al Livaden hag eûz al Lézen natur. | IV Gentel. Eûz a Abraham hag eûz ann Tadou-brâz all. ► |
Bugalé kenta Adam hag Éva a oé Kain hag Abel. Kain a lazaz hé vreûr gand érez oud hé vertuz ; ha bugalé Kain a oé tûd drouk. Adam en doé eur mab all hanvet Set, ha bugalé hé-man a viraz doujans Doué : hôgen nésanded a réjont gand ann dud drouk, hag é teûjond da zaotra, enn hévélep doaré, ô véza ann holl dud en em rôed d’ann drouk, ma vennaz Doué hô lakaad da vervel gand eul livaden dré-holl. Né oé némét Noé, diskenned eûz a Zet, péhini a gavaz trugarez dirâk Doué. Doué a rôaz da anaoud d’ézhan hé vénoz, hag a c’hourc’hémennaz d’ézhan sével eunn arc’h, da lavaroud eo eul léstr pevar-c’hornek, ha gôlôed é doaré eur c’houfr, brâz a-walc’h évit lakaad ébarz eur ré eûz a bép rumm loéned ha laboused. Pa oé Noé éad ébarz, Doué a lékéaz da gouéza é-pâd daougend dervez ha daougent nôzvez, eur glaô spountuz, gand eunn dic’hlann eûz ar môr, enn hévélep doaré ma oé ann douar holl gôlôet gand ann dour. Ann dûd hag al loéned holl a oé beûzet : eiz dén hép-kén a joumaz béô ; Noé, hé c’hrég, hé dri vab hag hô gragez, hag ann anévaled a ioa enn arc’h. Goudé al livaden ar béd a oé pobled a névez gand anntri vab eûz a Noé, Sem, Kam ha Jafet : dré zé éz omb holl breûdeûr. Hôgeu ann dûd a zeûaz abenn-némeûr gwasoc’h égéd a-raok. É-léac’h azeûli Doué, ann darn-vuia a azeûlé ann héol, al loar, pé krouadurien all. Na énorent kéd hô zadou ; gadal oant ; en em laza, en em laérez a réant ; droug a lavarent ann eil eûz égilé : na lavarent kéd ar wirionez, hag heûlia a réant hô gwall-ioulou. É kément-sé é réant a-éneb hô reiz hag hô skiant-vâd, péhini eo lézen ann natur.
Goulenn. Piou eo a oé ar c’henta lazer er béd. Lavar. Kain, péhini a lazaz hé vreûr Abel. G. Hag ann holl dud a oé droug ével-t-han. L. Ia, ann darn-vuia anézhô. G. Ha na joumaz kéd eunn dén hétuz da Zoué. L. Na joumaz némét Noé. G. Pétrâ a réaz Doué évit kastiza ann dûd. L. Kâs a réaz al livaden. G. Pétrâ eo al livaden. L. Eunn dic’hlann brâz a c’hôlôaz a zour ann douar holl. G. Pétrâ a zeûaz ann dûd. L. Beûzed é oend holl. G. Nag al loéned. L. Beûzed é oend ivé. G. Pétrâ a zeûaz Noé. L. Doué hen miraz enn arc’h. G. Pétra é oa arc’h Noé. Eul léstr brâz pevar-c’hornek ha gôlôed é doaré eur c’houfr. G. Ha né oé miret némét Noé. L. Eo, hé dûd gant-han. G. Ha pétrâ c’hoaz. L. Eur ré loéned ha laboused a bép rumm. G. Hag ann dûd holl a zô breûdeûr d’é-omp. L. Ia, râk dond a réomb holl eûz a Adam hag eûz a Noé. G.Pétrâ eo al lézen natur. L. Ar reiz eo hag ar skiant-vâd. G. Pétrâ a zesk d’é-omp é-kénver Doué. L. Na dléomb azeûli némét-han. G. Hag é-kénver ann dûd. L. Na raimp da zén néméd ar péz a garremb a vé gréad d’é-omp. G. Hag é-kénver hon-unan. L. Da habaskaad hon ioulou hag hor c’hoantou.
# Katekiz historik/Kenta Gévren - IX Gentel

| ◄ VIII Gentel. Eûz ann Idolatri. | IX Gentel. Eûz a Zavid hag eûz ar Mesî. | X Gentel. Eûz a Chism Samari. ► |
Ann Israélited, abaoé ma oand éad é douar Kanaan, a oé pell-amzer rénet gant Barnerien ; goudé-zé é fellaz d’ézhô kaout Rouéed, ar c’henta a béré a oé Saul, hag ann eil David. Hé-man a ioa eûz a vreûriez Juda, eûz a béhini é tlié dont Salver ar béd, hervez m’en doa diouganet Jakob. David a oé sakred dré urz Doué, gand éol sakr, hag ann holl rouéed all a oé sakred enn hévélep doaré, hag ac’hanô é teû é oant hanvet Krist, da lavaroud eo, éôliet. David a oé pell-amzer heskinet gant Saul, hag éc’h harzaz ouc’h brézéliou brâz a-éneb ar baganed. Enn-divez, Doué hen savaz dreist hé holl énébourien, hag hen c’hargaz a vadou hag a c’hloar. Penn-kéar hé rouantélez a oa Jéruzalem, é péhini é savaz eur palez war ménez Sion, hag é réaz dizougen énô ann arc’h a gévrédigez. C’hoant en doa ivé da lakaat sével eunn iliz vrâz ; hôgen Doué a ziskleriaz d’ézhan pénaoz ann énor zé a ioa mired d’hé vâb ; pénaoz hé nested a rénjé da vikenn war ar bobl léal, hag é teûjé eûz hé wenn ar Salver diouganed adalek derou ar béd ; é rénjé nann hép-kén war bobl Israel, hôgen ivé war ann holl boblou eûz ann douar ; pénaoz ar Salver-zé a vijé mâb da Zoué ha mâb da Zavid war eunn drô ; é vijé disprijed hag heskinet gand ann dud ; hôgen goudé é lakajé ann holl boblou da anaoud a nevez ar gwir Zoué ha d’hé zervicha. Abaoé neûzé, ann Israélited a hanvaz ar Salver a c’hortozent, ar Roué mâb David, é c’hîz all ar Mesî pé ar C’hrist.
Goulenn. Pénaoz é oé réned ann Israélited goudé ma oand éad é douar Kanaan. Lavar. Gand Barnerien, ha goudé gant Rouéed. G. Piou a oé ar c’henta Roué. L. Saul. G. Piou a oé ann eil. L. David. G A bé vreûriez édô. L. Eûz a vreûriez Juda. G. Péléac’h é choumé peûrliesa. L. War ménez Sion, er géar a Jéruzalem. G. Péléac’h é lékéaz dougen ann arc’h a gévrédigez. L. Énô enn-deeun, é Sion. G. Pétrâ a ziouganaz Doué d'ézhan. L. Pénaoz hé nested a rénjé da vikenn war bobl Doué. G. Ha pétrâ c’hoaz. L. Ê teûjé ar Salver eûz hé wenn. G. Pétrâ eo ar C’hrist pé ar Mesî. L. Ar Salver-zé hé-unan eo. G. Pétrâ eo da lavaroud ann hanô-zé a Grist. L. Eôliet pé sakret. G. Pérâk-zé. L. Dré ma oé sakred David hag ar Rouéed all gand éôl-sakr.
# Sketla Segobrani vol3/Rann 04

| ◄ Marc’hekadenn Atepomaros | Ramedon | Al Lestr du ► |
Eun hent ledan — kel ledan ma hanvale beza graet da rei tremen da amheuliadeg eur roue-meur — a dreuze ar vro. War an hent-se eo e rede an daou varc’h ruz, ha distera souezenn ar roue n’edo ket gwelout, e penn pella hanternoz ar bed, en eur vro c’houez ha peur-zigenvez, eun hent ker bras, ker plên, dalc’het e kerkouls ratre. Hag hen goulenn ouz e ambrougerez pe ano a raed eus an hent-se, pe zoare tud a c’halle e zerc’hel e ratre ha da belec’h e kase.
« Ramedon eo a reer eus an hent-se, eme ar plac’h he c’hleze noaz hag hec’h aval-tan. Ar re hen dalc’h e ratre eo an engroeziou tud o tremen drezan noz-deiz dibaouez. Gand o zreid e rimiont kement torosell a ve ennan ouz hel lakaat ker kompez ha kel lenkr ha kroc’henn eur silienn. Sell ha selaou piz. O gwelout hag o c’hlevout a ri da-unan evel ma ran-me. »
Dre youl an doueed e tigoras daoulagad ha diouskouarn Atepomaros d’an traou kuz, hag hen o klevout dezrevellerez moueziou, pilpaserez kammedou, chourikerez kirri, o verzout a-zehou hag a-gleiz war an hent spezou gwazed, merc’hed ha bugale oc’h amheulia spezou kirri stlejet gant spezou ejened ha kezeg. Seul ma kerzent war-du an Hanternoz e teue ar spezou-ze stankoc’h-stanka. Eun dibunadeg a oa anezo na weled d’ezi na penn na dibenn. A-vec’h ma lezent dre greiz an hent eun tremen d’an daou varc’heger.
« Da belec’h eman o vont an holl dud-se ? eme ar roue d’e ambrougerez.
— Her gwelout a ri da-unan, eme ar plac’h yaouank. D’al lec’h ma 'z eont ez eomp ni ivez. »
# Sketla Segobrani vol3/Rann 00

| Taranis | Roueed mor an Heol ► |
Gwarezet ra vezo da zaout gand ambrouger an Taro ! Skeudenn ar Gof nenvel, flastrer ramzed, am eus treset war ar bugenou-man. An neb o diwallo a vo diwallet e-unan gant mab Erkunia ha ne day da fall tra a gement a vo d'ezan. Sukellos a valeo an arz-tan dre e barkou bep nevez-amzer. E vaneg arem hag e c’houriz-krenvaat a bresto dezan. Kreski a ray frouezusted e loened ha rei d'e virc’hien beoder ha herrder e deir c’hazeg e-unan : Luc’hedenn, Daredenn ha Brogonenn.
* ↑ Ar morzol, Rev. celt. 1896, p. 317. Diwar eun doare-skeudennadur bennak e c’hallfe beza diwanet an ano-ze ; Déchelette, Manuel, II, kevrenn genta, p. 480, skeudenn 204 ; Rev. de l’Hist. des Religions, 1907, p. 343 ; J. de Morgan, l’Humanité préhistorique, esquisse de préhistoire générale, Paris, 1921, p. 269, skeud. 162.
* ↑ Lesano d’ar morzol ha da zoue ar morzol. Diwar-benn skeudenn ar morzol graet ganti evel arouez harz-droug adaleg oadvez nevez ar maen beteg an oadvez keltiek, sellout Déchelette, Manuel, I, pp. 585, 606-10 ; II, kevrenn genta, pp. 479-84 ; S. Reinach, Bronzes figurés, pp. 161, 166-8.
* ↑ Kenveria D’Arbois, Premiers Habitants, II, eil mouladur, p. 361.
* ↑ Rev. celt. 1896, p. 66.
* ↑ Diwar-benn an arz-tan ha baleadennou an arz, en nevez amzer, dre ar parkeier d'o frouezusaat, sellout Knappert, la Vie de saint Gall, pp. 27-28 (Paris, 1894, tennet eus ar Rev. de l'Hist. des Religions).
# Sketla Segobrani vol3/Rann 05

| ◄ Ramedon | Al Lestr du | Mori Maruson ► |
E penn pella an douar-ze eus an Hanternoz e tegouezas an daou varc’h dirag eur mor dianav. Bez’ e oa eno meur a draezenn-vor, d’o disranna steudadou kerreg du hag izel o vont tre en dour, henvel ouz kein loened hanter-veuzet. A-zav dirag ar vrasa eus an traezennou-ze, ma tibenne an hent enni, edo eul lestr iskis. Dic’houel, diwern ha diroenv ez oa hep merdead na loman en e vourz. Ha graet ar c’houc’h anezan en e bez a naered du kenweet, tro o fennou en diabarz. War ar c’hlann en em stankae engroez ar spezou. Bountet gand ar re war o lerc’h e tiwiskent prim ar spezou dilhad en o c’herc’henn hag, en noaz-dibourc’h, e savent el lestr. Atepomaros a gleve c’houibanadeg an naered ouz o degemerout, lenvadeg ha droug-pedadeg ar spezou a oa flemmet ganto. Ar spezou tud hepken a save er vag. Evid ar spezou kirri ha loened, eilpennet e vezent er mor gant niver an nevez-degouezidi, hag i o tiskenn hag o steuzin er c’hoummou an eil war-lerc’h egile. Pa voe barr al lestrad, e teraouas an holl naered c’houibana a-gevret, hag al lestr mont buan diouz an aod hag ober hent en dounvor.
# Sketla Segobrani vol2/Rann 53

| ◄ Geriadurig | Da reiza | Da reiza er Gevrenn genta ► |
P. 5, lin. 4, lemel ar virgulenn goude « (ar) vrezelourien ».
P. 8, not. 3, lin. 6, izelaat ar virgulenn e penn al linenn.
P. 16, not. 2, lin. 3, e lec’h « pp. 127, 147, 87 » lenn pp. 87, 127, 147.
P. 18, lin. 6, e lec’h « War eun dro » lenn « Ha war eun dro ».
P. 20, not. 1, lin. 7, e lec’h « skol » lenn « skoliou ».
P. 27, not. 1, lin. 4, e lec’h « Nestlé » lenn « Niestlé ».
P. 39, not. 2, lin. 2, e lec’h iwerzonek » lenn « iwerzoneg ».
P. 41, lin. 2, e lec’h « loued » lenn « louet ».
P. 44, not. 2, lin. 1, e lec’h « an heol a vont » lenn « an heol o vont ».
P. 45, not. 2, lin. 1, e lec’h « Den yaouank » lenn « Yaouankik » (Iovinkillos a zo eur ger-bihanaat diwar Iovinkos « yaouank »).
P. 48, not. 2, lin. 2, e lec’h leuhenvel lenn leuhemel.
P. 58, lin. 2, e lec’h « klopen » lenn « klopenn ».
P. 62, not. 3, lin. diweza, staga kement-man : — Gant Lituaniz e oa gwregel ivez ano an heol : Saule detvo dukte « Saule, merc’h Dewos ». Hevelep tra gand ar Rusianed : Matushka krassnoye solntse « ar Vamm-ruz Heol », A. Carnoy, les Indo-Européens, Brussel, 1921, pp. 183, 187.
P, 63, not. 2, staga al levr-man : J. de Morgan, l’Humanité préhistorique, esquisse de préhistoire générale, 1921, pp. 27-9.
P. 74, not. 2, lin. 4, e lec’h « keurzelwen » lenn « keurzelwenn ».
P. 87, eil dilinenna, lin. 8, e lec’h « a c’hlazvez » lenn « a c’hlasvez ».
P. 93, not. 2, e lec’h « p. 651-2 » lenn « pp. 651-2 ».
Geriadur, adstaga : awenadur g. inspiration ; — azezenn gg. siège ; — kevannez habité ; kevannezlec’h g. habitation ; kevannezour, kevanneziad habitant ; kevannezus habitable, avantageux ou agréable à habiter ; — krennwez arbrisseau (brousgwez arbuste) ; — delwenner statuaire, imagier ; — digenvez g. solitude ; a. g. solitaire, désert, isolé ; beva ez digenvez vivre solitaire ; — doueedoniez gg. mythologie ; — da heul emzalc’h contenance... staga « retenue » ; — enbrôa (gwin) importer (du vin).